# Lahor

**Lahor
لاھور‎ (urdu)
Lahore (angl.)**| **Flag**  |
| Valdkund
  | Pakistan |
| Eläjiden lugu (2023)
  | 13,004,135 ristitud |
| Pind
 | 1,772 km² |
|  |
| Telefonkod
 | +92-(0)42 |
| Aigvö
 | UTC+5 |

Lidnan kart (2017)
**Lahor** (urdu: لاھور‎ [laːˈɦɔːɾ], angl.: *Lahore* [laːˈhoːr], pandžabi: *لہور* [ˈlɔ˨ːɾə̆]) om lidn Pakistanan pohjoižpäivnouzmas. Se om valdkundan kahtenz' lidn eläjiden lugun mödhe, Pendžab-štatan administrativine keskuz.

## Istorii

Eländpunktan aluz om pandud 7. voz'sadal meiden erad vai sen aigemba. Se mainitase 10. voz'sadaspäi kuti *Lavkot* («Lav:an lidnuz»). Sai lidnan statusad vl 1040, konz uz' lidnuz oli vaumitud vanhan sijas. Islaman hengeline keskuz 13. voz'sadaspäi. Vll 1799−1848 oli sikhoiden ripmatoman valdkundan pälidnaks.

Lahor šingotase nenil ižandusen sarakoil: tekstiline, sömtegimišt, himine, metallan ümbriradmine, mašinansauvomine, kinon tehmine (*Lollivud*). Pakistanan raudteiden päfater om saudud neciš lidnas.

## Geografijan andmused

Lidnan sijaduz štatas i valdkundas vn 2020 kartal
Lidn sijadase štatan pohjoižpäivnouzmas, Ravi-jogen hural randal (se-žo amuine Iravati, 720 km pitte, Indan hurapol'ne bassein), 217 m ü.m.t. keskmäižel korktusel, läz Indijan röunad. Lähembaine indine lidn om Amritsar. Pakistanan koumanz' i statan kahtenz' surtte Feisalabad-lidn seižub 120 km paivlaskmha orhal vai 145 km avtotedme.

Klimat om subtropine pol'kuiv, päivoikaz päiči lühüdas vihmsezonas. Voden keskmäine lämuz om +24,9 C°, semendkun-sügüz'kun +29,9..+33,2 C°, tal'vkun-uhokun +13,1..+16,5 C°. Ekstremumad oma −2,2 C° (viluku) i +48,3 C° (semendku). Paneb sadegid 674 mm vodes, enamba heinkus (189 mm) i elokus (177 mm), vähemba redukus-tal'vkus (7..10 mm kus). Kun keskmäine relätivine nepsuz vajehtase 36..42 % röunoiš sulakus-kezakus, 63..70 % heinkus-sügüz'kus i kül'mkus-vilukus.

## Tobmuz

Lidnan ühesa zonad, *A* znamoičeb Lahoran garnizonan territorijad (2009)
Lidn jagase ühesaks nimitadud zonaks, vll 2001−2015 nimitihe lidnoikš. Niiden pämehed oma Lahoran meran varapämehikš. Zonad alajagasoiš 274 nimitadud nevondkundaks (angl.: *Union Council*), edel vn 2015 kül'mkud niid oli 152. Oz., *UC 1 Begum Kot Šahdara* sijadase Ravi-zonas (zonas 1).

Lahoran garnizon (angl.: *Lahore Cantonment*) sijadase lidnan keskuzpalas, se alištub valdkundan kaičendministrusele oikti.

## Eläjad

Vl 2010 lidnan eläjiden lugu oli 7,129,629 ristitud, vl 1998 — 5,209,088 ristitud. Kaik 11,126,285 elajad oli lidnas vl 2017. Läz 13 mln eläjid om kaikes lidnas 1772 nellikkilometrad pindal vl 2023.

Religijan mödhe (vn 2017 Pakistanan rahvahanlugemine) eläjiden 97 % oma islamanuskojad, 2 % — hristanuskojad, 1 % — toižed uskojad (induizm, sikhizm).

## Transport

Avtobusad, kiruhavtobusad, minibusad, taksid, avto- i motorikšad oma kundaližeks transportaks lidnas. Avtomatižen metropolitenan ezmäine jono 26 stancijanke (27,1 km raudted) radaškanzi vn 2020 redukus, i kaks' tošt jonod oma sauvomas.

Lahoran rahvahidenkeskeine civiline lendimport Allama Ikbal-runokirjutajan nimed (*LHE / OPLA*, 5 mln passažiroid 2017−18 finansižel vodel) sijadase lidnan päivnouzmas, avtoümbärten südäimes. Tehtas reisid valdkundan, Keskuzazijan, Persijan lahten i Lähižen Päivnouzmman kaikihe surihe lidnoihe, mugažo Bakuhu, Kolomboho, Bankokha i Kuala-Lumpurha.

## Galerei

* Lidnan tobmuden sauvuz (2014)
* Lahoran *Šahi-kila*-lidnusen (fortan) verai lidnan keskuzpalas (2011)
* Islaman *Badšahi*-pühäpert', vn 2018 nägu (om saudud vll 1670−1674)
* Lahoran rahvahidenkeskeine ekspokeskuz vl 2018 (*Expo Centre Lahore*)
* Lahoran muzei (2005)
* Lahoran rahvahidenkeskeižen lendimportan Allama Ikbalan nimed terminal vl 2008
* *Lahore Junction*-päraudtestancijan sauvuz vl 2018

## Homaičendad

## Irdkosketused

* Lidnan oficialine sait (*lahore.punjab.gov.pk*). (angl.)